钦定古今图书集成/明伦汇编/闺媛典/第292卷 > 皇清二十五 > 杨克新妻孙氏
## 钦定古今图书集成/明伦汇编/闺媛典/第292卷 > 皇清二十五 > 杨克新妻孙氏

按《深泽县志》：“孤庄村孙氏，县民孙常绪女。年十四，嫁杨得保之子克新。归二载而新亡，矢志守节，茹檗饮冰，历二十三年。常绪忽以逼死节妇情状控令，谓其女见逼于翁得保与小叔永新，以致伏毒身死。令恻然悯之，为鞠讯，乃有克新之外祖征仕郎刘公名志伸者，偕同里诸生及耆老数人，面陈孙氏节孝并致” 死之由，率两造求息讼，其言曰：“氏少而静默，早嫁，年未笄而寡，守死无二。一门和顺，翁姑视若亲生。其致死之由，则为失一结发时珠钿所致。” 常绪以女无端忽死，故控于官。虽然，一珠钿之微，何足致氏于死？或曰：“以孤灯织纴，生活惟艰，念其得之难，而伤心以死。” 或曰：“是必翁姑妯娌间，以氏亡一重” 货，交相讥责，愤恚觅死。令曰：“此庸妇之常，不足以论节妇。《诗》曰：‘髧彼两髦，实维我仪’。之死矢靡他，盖物在如人存，见髦如见共伯焉。” 故《诗序》以共姜为怨而慕也。今氏之死于珠钿，犹共姜之志也。